ROZHODNUTIE POLITICKÉHO A BEZPEČNOSTNÉHO VÝBORU DÁRFÚR/4/2006
z 24. októbra 2006
o vymenovaní veliteľa policajného tímu EÚ/policajného poradcu osobitného zástupcu Európskej únie pre Sudán
(2006/756/SZBP)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, a najmä na tretí odsek jej článku 25,
so zreteľom na jednotnú akciu Rady 2005/557/SZBP z 18. júla 2005 o civilno-vojenskej akcii Európskej únie na podporu misie Africkej únie v oblasti sudánskeho Dárfúru (1), a najmä na jej článok 4,
keďže:
(1)
Rada 5. júla 2006 prijala jednotnú akciu 2006/468/SZBP (2), ktorou sa obnovuje a reviduje mandát osobitného zástupcu Európskej únie pre Sudán (OZEÚ).
(2)
OZEÚ okrem iného zabezpečuje, aby bola účasť Únie na misii Africkej únie v oblasti sudánskeho Dárfúru (AMIS) koordinovaná a jednotná. V súlade s článkom 5 ods. 2 jednotnej akcie 2005/557/SZBP koordinačná bunka EÚ v Addis Abebe (ACC), ktorú tvorí politický poradca, vojenský poradca a policajný poradca, zabezpečuje pod vedením OZEÚ každodennú koordináciu so všetkými príslušnými aktérmi EÚ a s Administratívnym kontrolným a riadiacim centrom (ACMC) v rámci velenia Africkej únie v Addis Abebe, aby EÚ podporovala misiu AMIS jednotne a v pravý čas.
(3)
Policajný poradca OZEÚ, ktorý je tiež veliteľom policajného tímu EÚ, zodpovedá za zabezpečovanie každodennej koordinácie policajných podporných akcií EÚ. Veliteľ policajného tímu EÚ/policajný poradca zabezpečuje každodenné riadenie policajnej zložky podpornej akcie a zodpovedá za personálne a disciplinárne otázky.
(4)
Generálny tajomník/vysoký splnomocnenec na základe odporúčania OZEÚ navrhol, aby bol za veliteľa policajného tímu EÚ/policajného poradcu OZEÚ vymenovaný pán Åke ROGHE.
(5)
Na základe článku 4 jednotnej akcie 2005/557/SZBP Rada poverila Politický a bezpečnostný výbor vymenovaním veliteľa policajného tímu EÚ/policajného poradcu OZEÚ,
ROZHODOL TAKTO:
Článok 1
Pán Åke ROGHE sa týmto vymenúva za veliteľa policajného tímu EÚ/policajného poradcu osobitného zástupcu Európskej únie pre Sudán.
Článok 2
Toto rozhodnutie nadobúda účinnosť 1. novembra 2006.
V Bruseli 24. októbra 2006